Vrae en Antwoorde – Totius-Akademie
Wanneer is die Opedag van Totius-Akademie?
Ouers is welkom om die skool te besoek en te kyk wat ons doen. Al vereiste is dat jy vooraf 'n afspraak maak sodat ons gereed is om jou te ontvang. Ons onderwysers is dikwels almal besig met klas.
Ouers is ook welkom om te reël dat hul kinders vir 'n dag of twee saam skoolgaan. By Totius-Akademie sê ons: "Elke dag is vir ons opedag".
Hoe veilig is die kinders by Totius-Akademie?
Elke persoon wat die skoolterrein betree moet persoonlik toegelaat word. Die hek is gedurende skoolure gesluit. 'n Klein privaatskool maak dit ook moontlik vir onderwysers om te weet waar elke kind is.
Is daar net graad 1-7?
Totius-Akademie is vir pre-primêre (Graad R en RR) asook sekondêre (hoërskool-) onderwys geregistreer, maar die skool se beleid is om eers die primêre (laerskool-) onderwys te konsolideer. Hoe meer leerlinge ons kry hoe groter kan ons word. Tans is daar net leerlinge van graad 1 tot 7.
Het Totius-Akademie 'n Graad R-klas?
Hoewel Totius-Akademie vanaf 2018 om praktiese redes sy voorskoolse groep (Graad R en RR) gestaak het, sal ons graag weer met klasse wil begin indien daar genoeg belangstelling is.
Is Totius-Akademie 'n kerkskool?
Lidmate van verskeie denominasies werk saam in die Potchefstroomse Christelike Ouervereniging (PCO) en as ouers in ouerkomitees. Die skool is dus nie gebind aan 'n bepaalde kerkverband (denominasie) nie. Die skool is wel gebind aan 'n spesifieke reformatoriese grondslag.
Wat is 'n onafhanklike skool?
Volgens ons land se grondwet, is daar drie onderwysmodelle: openbare skole, onafhanklike skole en tuisskole. Totius-Akademie is 'n onafhanklike skool, wat beteken dat ons nie deur die staat befonds word nie en ons eie toelatingsvereistes en grondslag kan kies.
Openbare skole mag nie 'n bepaalde godsdiens bevorder nie, terwyl onafhanklike skole, ook genoem 'privaat skole', wel 'n bepaalde godsdiens, soos die Christelike geloof, mag bevorder. Al beperkings is dat die onderwysowerhede sekere standaarde stel waaraan ons moet voldoen en dat ons, soos enige ander instelling, nie op grond van afkoms teen iemand mag diskrimineer nie.
Die skool is ook in ander opsigte onafhanklik. Ons is nie gebind aan 'n bepaalde politieke standpunt nie. Die skool wil ook nie 'n eksklusiewe skool wees wat net vir rykes toeganklik is of wat vir sy eienaars wins moet maak nie.
Wat beteken dit dat Totius-Akademie 'n Christelike benadering het?
'n Christelike benadering sluit die volgende in: Vakonderrig in die lig van die Skrif, asook Bybelonderrig, Kerkgeskiedenis en Basiese Geloofsleer. Christelike waardes en norme word nagestreef.